THAI เปิดประมูลแฟรนไชส์ “Puff&Pie” เริ่มขายซอง 7-14 ต.ค.64
THAI เปิดประมูลมาสเตอร์แฟรนไชส์ร้าน “Puff&Pie” เพื่อขยายสาขา โดยการแสวงหามาสเตอร์แฟรนไชส์ และจับมือเป็นพันธมิตรร่วมดำเนินธุรกิจ กำหนดขายซอง 7-14 ต.ค.64 และกำหนดยื่นซองเสนอผลประโยชน์พร้อมหลักประกันซอง 8 พ.ย.64 
5 ต.ค. 2564

นางวรางคณา ลือโรจน์วงศ์ ประธานเจ้าหน้าที่บริหารหน่วยธุรกิจการบิน บริษัท การบินไทย จำกัด (มหาชน) หรือ THAI เปิดเผยว่า จากสถานการณ์ปัจจุบัน ธุรกิจการให้บริการในหมวดหมู่อาหารและเบเกอรี่ยังเป็นที่ต้องการ และมีอัตราการเจริญเติบโตอย่างต่อเนื่อง ซึ่งฝ่ายครัวการบิน THAI มีศักยภาพที่จะรองรับการเจริญเติบโตดังกล่าว จึงเล็งเห็นแนวทางการขยายธุรกิจที่นอกเหนือจากธุรกิจการบิน (Non-Aviation) ด้วยการขยายสาขาร้าน Puff&amp;Pie ผ่านโมเดลแฟรนไชส์ โดยการแสวงหามาสเตอร์แฟรนไชส์ และจับมือเป็นพันธมิตรร่วมดำเนินธุรกิจ ซึ่งมาสเตอร์แฟรนไชส์ จะเข้ามาเป็นผู้มีบทบาทสนับสนุนในการพัฒนาธุรกิจแฟรนไชส์ร้าน Puff&amp;Pie ร่วมกันต่อไป
ทั้งนี้ฝ่ายครัวการบิน THAI จึงขอเชิญชวนผู้ประกอบการที่สนใจสมัครเข้าร่วมประมูลเพื่อรับสิทธิการเป็นมาสเตอร์แฟรนไชส์ร้าน Puff&amp;Pie โดยเปิดซื้อเอกสารและแบบสำหรับการเสนอผลประโยชน์ ในราคาชุดละ 2,000 บาท (ไม่รวมภาษีมูลค่าเพิ่ม) ที่กลุ่มงานบริหารธุรกิจแฟรนไชส์ ชั้น 3 ฝ่ายครัวการบิน ดอนเมือง ระหว่างวันที่ 7 – 14 ต.ค.2564 และกำหนดชี้แจงรายละเอียดในวันที่ 15 ต.ค.2564 กำหนดยื่นซองเสนอผลประโยชน์พร้อมหลักประกันซอง ในวันที่ 8 พ.ย.2564 กำหนดนำเสนอแผนงานในวันที่ 15 – 16 พ.ย.2564 และกำหนดวันเปิดซองในวันที่ 18 พ.ย.64
สำหรับการเปิดหามาสเตอร์แฟรนไชส์ร้าน Puff&amp;Pie เพื่อช่วยในการบริหารและขยายร้าน Puff&amp;Pie ให้เติบโตรวดเร็วแบบก้าวกระโดด สอดรับกับแผนธุรกิจใหม่ของบริษัท โดยจะให้สิทธิบริหารระยะเวลา 5 ปีโดยการบินไทยจะช่วยกำกับดูแลและส่งอาหารให้ เพราะที่ผ่านมาบริษัทเปิดสาขาใหม่ได้ปีละไม่เกิน 10 สาขา โดยปัจจุบันมีจำนวนสาขาร้าน Puff&amp;Pie 40 สาขา ในกรุงเทพฯและปริมณฑล
“การทำมาสเตอร์แฟรนไชส์เพื่อจะขยายสาขาและทำระบบหลังบ้านดูแล 100 – 200 สาขาจากปัจจุบันที่เราขยายได้ไม่มาก เพื่อทำให้เราขยายรายได้ Non-Aero ตาม Business Model ใหม่ เพราะ Puff&amp;Pie เป็นแบรนด์ที่คนรู้จัก ขนมเราก้ได้มาตรฐาน คนที่ได้มาสเตอร์แฟรนไชส์ก็จะเหมือนเป็น distributor และก็รับส่วนแบ่งรายได้ ใครเสนอผลตอบแทนดีที่สุดก็ชนะไป” นางวรางคณา กล่าว
อย่างไรก็ดีคาดว่าจะรู้ผลการประมูลได้ภายในเดือน พ.ย.นี้ และคาดเริ่มดำเนินการในต้นปี 2565 นอกจากนี้ยังมีกลุ่มอื่นที่เตรียมจะเปิดประมูลลักษณะนี้ ได้แก่ กลุ่มภัตตาคารที่มีร้านอร่อยล้นฟ้า เป็นต้น